***Déryné (1951.) ajánló***

Mely más mű lenne méltó nyitánya a hazai színház- és drámatörténetet bemutatásának, ha nem a Déryné? Ez a film 1951-ben készült és olyan tehetségek működtek közre a megalkotásában, mint Tolnay Klári, Kossuth-díjas színésznő, a XX. századi hazai színjátszás királynője, Gyurkovics Mária operaénekesnő, Gózon Gyula szintén Kossuth-díjas színművész, vagy Raksányi Gellért Kossuth- és Jászai Mari-díjas előadóművész. A film fényét Békeffi István, József Attila-díjas rendező is emeli.

Fontos tudni, hogy a Déryné fekete-fehér film, de ez semmit sem vesz el az élményből. Ez az alkotás bárkinek kedvére való lehet, hiszen számos érdeklődési terület meríthet belőle. Kiváló választás lehet például a történelem szerelmeseinek. A Déryné segítségével kicsit megismerhetjük az 1848/49-es forradalom és szabadságharc előzményeit, a magyarság helyzetét a Habsburg birodalomban. Megismerkedhetünk a hazai színjátszás korabeli valójával és sokkal érdekesebb képet kapunk az irodalomról is, mint azt az iskola keretein belül tehetnénk. Déryné története a muzikális beállítottságúaknak is érdekes lehet, hiszen a filmben felvonultatott áriák igazi csemegét jelenthetnek számukra. Összefoglalva rengeteg okból választhatjuk ezt a filmet, biztosan nem fogunk csalódni.

De miről is szól maga a film? A Déryné a XIX. századi Magyarországon játszódik, mikor hazánk a Habsburg Birodalom része volt. Az osztrákok mindent igyekeztek megtenni annak érdekében, hogy a magyar nyelv, színjátszás és kultúra kivesszen az emberek tudatából, ezért ahol csak tudták gátolták a színészeket is, például a Pesten működő magyar színház bezárásával. De, ha ez nem lenne elég, közben csodálatos és fényűző színházakat emeltek a bécsi színészeknek. Ezeket a nyomorúságos és viszontagságos időket mutatja be a film Déryné Széppataki Róza életén keresztül, aki az első magyar operaénekesnő volt és a nehéz időkben is megmaradt a hon leányának.

És így a végére egy kis személyes vélemény. Mikor felvillantak az első képkockák meglepődtünk, hogy egy-fekete filmmel állunk szemben, de percek múlva már észre sem vettük ezt az apró különbséget. A jelmezekben is csak gyönyörködni tudtunk. Csodálatosak voltak az áriák, és oly sok idő után végre újra egy kicsit színházban érezhettük magunkat. Átélhettük a színpadról sugárzó hangulatot, megtapasztalhattuk az irodalom és a művészet erejét.

Ja, hogy név is kellett volna?